|  |  |
| --- | --- |
| Numri i lëndës: | 2023:211192 |
| Datë: | 24.10.2023 |
| Numri i dokumentit: | 04825447 |

**P.nr.474/23**

**NË EMËR TË POPULLIT**

**GJYKATA THEMELORE NË PRISHTINË – DEGA NË LIPJAN**, Gjyqtari i vetëm gjykues Selman Salihu, me bashkëpunëtorin profesional Adolin Aliaj, në çështjen penale ndaj të pandehurve E. E. nga fshati G. e U. Komuna L., i akuzuar sipas aktakuzës së Prokurorisë Themelore në Prishtinë, PP.II.nr.3897/23, të datës 29.09.2023, për shkak të veprës penale Lëndim i lehtë trupor nga neni 185 par. 1, nënpar. 1.4 të KPRK-së, dhe M. E. për shkak të veprës penale Kanosja nga neni 181 paragrafi 2 të KPRK-së, duke vendosur lidhur me kërkesën Prokurorisë Themelore në Prishtinë për dhënien e urdhërit ndëshkimor, dënim me gjobë, jashtë seancës me datë 23.10.2023, mori:

**A K T GJ Y K I M**

Pranohet Kërkesa e Prokurorisë Themelore në Prishtinë PP.II.nr.3897/23, të datës 29.09.2023, për shqiptimin e urdhrit ndëshkimor, andaj gjykata konform nenit 495 të KPPRK-së lëshon:

**URDHËR NDËSHKIMOR**

**Të pandehurit:**

**1. E. E.**, i biri i O. dhe nënës H., e gjinisë B., i lindur më ... në G. të U., Komuna e L., ku edhe jeton, i martuar, i gjendjes së mesme ekonomike, ka të kryer shkollën e mesme, me profesion mekanik, me nr. personal ..., shqiptar, shtetas i Republikës së Kosovës.

**2. M. E.**, i biri i O. dhe nënës H., e gjinisë B., i lindur më ... në G. të U., Komuna e L., ku edhe jeton, i gjendjes së mesme ekonomike, ka të kryer shkollën e mesme, me profesion inkasant, me nr. personal ..., shqiptar, shtetas i Republikës së Kosovë.

**J A N Ë F A J T O R**

**Sepse:**

**I.** I pandehuri E. E., me datën 09.05.2023, rreth orës 13:30, në fshatin G. e U. në Lipjan, pas një mosmarrëveshje në lidhje me një raport familjar, shkon tek shtëpia e të dëmtuarit-nipit të tij F. S., fillimisht fillon ta shan dhe ofendon me fjalë të ndryshme e pastaj ku me dashje e me qëllim të shkaktimit të lëndimeve trupore e kap për xhemperi dhe e ngreh zhag, me ç‘rast i dëmtuari pëson gërvishtje në qafë, të cilat paraqesin lëndime të lehta trupore me pasoja të përkohshme të shëndetit.

Me këtë ka kryer veprën penale Lëndim i lehtë trupor nga neni 185 par. 1, nënpar. 1.4 të KPRK-së.

**II.** I pandehuri M. E., me datën kohën dhe vendin si në dispozitivin e I-rë, i revoltuar pas një problemi familjar që kishin me tani të dëmtuarin-nipin e tij F. S., me qëllim të frikësimit e kanos me fjalët “ ku të n’xa vet kom me të pre”, “me të pa te unë kom me të myt”, me ç’ rast tek i dëmtuari ka shkaktuar ankth, frikë dhe pasiguri për jetën.

Me këtë ka kryer veprën penale Kanosja nga neni 181 paragrafi 2 të KPRK-së.

Andaj, gjykata konform neneve 4,7, 17, 21, 38, 39, 43 të KPRK-së, si dhe neneve 364 dhe 495 të KPPRK-së, të pandehurve të lartcekur u shqipton:

**DËNIM ME GJOBË**

Të pandehurve E. E. dhe M. E., gjykata secilit veç e veç u shqipton dënim me gjobë në shumë prej 400.00 € (katerqind euro).

II. Obligohen të pandehurit e lartcekur që në afat prej 15 ditësh nga dita e plotfuqishmërisë së këtij aktgjykimi ta paguajnë gjobën. Nëse të pandehurit nuk dëshirojnë ose nuk mund të paguajnë gjobën, gjykata konform nenit 43 paragrafi 3 i KPRK-së mund të zëvendësojë dënimin me gjobë me dënim me burgim, ku një ditë burgim llogaritet me njëzet (20) Euro gjobë.

III. Obligohen të pandehurit, që në emër të shpenzimeve të procedurës, secili veç e veç të paguaj paushallin gjyqësor në shumë prej 20€ (njëzetë euro), ndërsa për programin për kompensimin e viktimave të krimit shumën prej 20€ (njëzetë euro), I pandehuri Emir Ejupi obligohet të paguaj edhe shumën prej 20€ (njëzetë euro) në emër të ekspertizës mjeko-ligjore të punuar nga Dr. Naim Haliti. Të gjitha shpenzimet e lartcekura, të njëjtit obligohen ti paguajnë, në afat prej 15 ditësh nga dita e plotfuqishmërisë së këtij aktgjykimi.

IV. I dëmtuari: F. S. nga fshati B. i M. Komuna L., për realizimin e kërkesës pasurore – juridike, udhëzohet në kontest juridiko – civil.

**A r s y e t i m**

Prokuroria Themelore në Prishtinë – Departamenti i Përgjithshëm, me aktakuzën PP.II.nr.3897/23, të datës 29.09.2023, ka akuzuar E. E., se ka kryer veprën penale Lëndim i lehtë trupor nga neni 185 par. 1, nënpar. 1.4 të KPRK-së, dhe M. E. se ka kryer veprën penale Kanosja nga neni 181 paragrafi 2 të KPRK-së, dhe ka ushtruar kërkesë për dhënien e urdhrit ndëshkimor me arsyetim se ka prova të mjaftueshme dhe të besueshme nga kallëzimi penal që vërtetojnë kryerjen e kësaj vepre penale nga të pandehurit.

Gjyqtari i çështjes me rastin e shqyrtimit paraprak të çështjes, konform nenit 493 të KPPRK-së, gjeti se janë plotësuar kushtet nga neni 495 të KPPRK-së, dhe pranoi kërkesën për dhënien e urdhrit ndëshkimorë si në dispozitiv të këtij aktgjykimi.

Kjo gjykatë konsideron se nga provat e bashkangjitura në shkresat e lëndës, duke analizuar aktakuzën, si dhe kallëzimin penal me numër të rastit 2023-AH-0404 të datës 01.06.2023, Raportin fillestar të incidentit të datës 09.05.2023, akt ekspertimi mjeko ligjor në bazë të dokumentacionit të çështjes të datës 06.08.2023, procesverbali i marrjes në pyetje për të dyshuarin i datës 09.05.2023, procesverbali i marrjes në pyetje për të dëmtuarin i datës 09.05.2023, procesverbali i marrjes në pyetje për të dyshuarin i datës 09.05.2023, raporti i oficerit i datës 09.05.2023, procesverbali i marrjes në pyetje për dëshmitarin i datës 15.05.2023, procesverbali i marrjes në pyetje për dëshmitarin i datës 21.05.2023, procesverbali i marrjes në pyetje për dëshmitarin i datës 01.06.2023, raportet mjekësore dhe video-ingjizimi CD, fotodokumentacioni, informacionet për të kaluarën kriminale dhe shkresat e tjera të lëndës, janë prova të besueshme mbi bazën e të cilës vërtetohet se të pandehurit kanë kryer veprën penale për të cilën akuzohen.

Andaj gjykata duke bazuar në këto prova të besueshme, vërtetoi se në veprimet e të pandehurit E. E. ekzistojnë elementet e veprës penale Lëndim i lehtë trupor nga neni 185 par. 1, nënpar. 1.4 të KPRK-së, ndërsa në veprimet e të pandehurit M. E. ekzistojnë elementet e veprës penale Kanosja nga neni 181 paragrafi 2 të KPRK-së.

Gjykata duke vendosur lidhur me shpenzimet e procedurës, në kuptim të nenit 452 paragrafi 1 i KPPRK-së, ngarkoi të pandehurit lidhur me shpenzimet e procedurës. Gjykata e obligoi të pandehurin E. E. të paguaj shumën prej 20 euro në emër të ekspertizës mjeko-ligjore të punuar nga Dr. N. H..

Gjykata po ashtu i obligoi secilin veç e veç, që konform nenit 449 paragrafi 2 nën paragrafi 2.6 të KPPRK-së, të paguajnë shumën prej 20 euro në emër të paushallit gjyqësor, e po ashtu konform nenit 36 paragrafi 3 nën paragrafi 3.1 të Ligjit nr. 08/L-109 për Kompensimin e Viktimave të Krimit i obligoi të njëjtit secilin veç e veç të paguajnë shumën prej 20 euro për programin për kompensimin e viktimave të krimit.

Vendimin për udhëzimin e palës së dëmtuar në kontest juridiko – civil, gjykata e mori në bazë të nenit 462 par. 1 dhe 2 të KPPRK-së.

Nga sa u tha më lartë në bazë të neneve 364 dhe 495 të KPPK-së, u vendos si në dispozitiv të këtij aktgjykimi.

**GJYKATA THEMELORE NË PRISHTINË**

**DEGA NË LIPJAN**

**P.nr.474/23, të datës 23.10.2023.**

**GJ Y Q T A R I**

Selman Salihu

**KËSHILLA JURIDIKE:** Kundër këtij aktgjykimi, i pandehuri apo mbrojtësi i tij mund të paraqesin kundërshtim në afatin prej 8 ditësh, nga dita e pranimit të tij, në këtë gjykatë.